DIE TESTAMENT: Rolanda Marais oor haar nuwe karakter | Netwerk24
31 Julie 2019 08:35
Rolanda Marais speel die rol van Annchen in Netwerk24 se aanlyn blitssepie, Die Testament. Sy gesels met Netwerk24 oor haar karakter, haar dogtertjie en die toekoms van die Afrikaanse vermaaklikheidsbedryf.
Rolanda Marais speel die rol van Annchen Weyers in Netwerk24 se aanlyn blitssepie, Die Testament.
1. Vertel ons van jou karakter in Netwerk24 se sepie, Die Testament. Wat maak hierdie karakter interessant?
Annchen is 'n argitek wat terugkom ná haar pa se dood om bande met haar twee broers te smee en die vrede tussen hulle probeer bewaar. Sy is 'n interessante balans tussen sterk, selfversekerd, sensitief en sag.
2. Hoekom dink jy moet Netwerk24 se lesers Die Testament kyk?
'n Mens hoef nie te commit om vir 'n uur of selfs 'n halfuur op 'n dag 'n storie te volg nie. Dis vyf minute 'n dag wat 'n mens letterlik in die supermark se ry kan kyk of in daardie paar minute voordat jy die kinders by die skool oplaai.
3. Wat dink jy van die feit dat hierdie sepie net aanlyn beskikbaar is?
Ek lees die nuus op my foon. Ek google resepte en lees my e-pos. Ek doen basies alles aanlyn. Dit maak eenvoudig net sin om hierdie tipe opvolgverhaal aanlyn beskikbaar te hê.
Rolanda as Annchen.
4. Jy en jou man, Jozua Malherbe, werk in die vermaaklikheidsbedryf – jy as aktrise en hy as vervaardiger en regisseur. Is dit soms moeilik as julle al twee van die huis af weg moet wees?
Ja, dit is baie moeilik met ons skedules om 'n "normale" huisopset te hê, veral noudat ons 'n tweejarige het met haar eie skedule. Jozua het nou onlangs die fliek Griekwastad weg van die huis af geskiet, terwyl ek met 'n reeks besig was. Dit was maar moeilik om tyd vir mekaar te maak.
5. Jou dogtertjie, Charlotte, is pragtig! Wat is die grootste les wat jy as ma die afgelope twee jaar geleer het?
Maak nie saak wat jy doen nie – of jy by die werk is en of jy by die huis is saam met jou kind – jy gaan altyd skuldig voel oor iets. Ek moes leer en is steeds besig om te leer om nie so kwaai met myself te wees nie.
6. Vertel ons van Charlotte se persoonlikheid. Na wie aard sy – na jou of Jozua?
Charlotte is 'n volmaakte mengsel van my en Jozua. Die probleem is net ons is albei effens aweregs en onkonvensioneel in ons denke en is lekker hardkoppig . . . Maar sy is definitief meer van 'n introvert as Jozua. Sy kyk 'n mens eers goed uit voordat sy jou vertrou. Ek is ook so, terwyl Jozua baie meer sosiaal is.
7. Jy is vanjaar op die verhoog in Koningin Lear, op die grootskerm in Die seemeeu en nou in Netwerk24 se sepie te sien. Wat verkies jy – teater, flieks of televisie?
Dit hang regtig af van die teks en die tipe karakter wat ek speel.
Rolanda speel teenoor Nico Panagio en Andahr Cotton in Die Testament. Sy speel die rol van die vredemaker-suster, Annchen. Nico Panagio is haar ouer broer, Bastian, en Andahr speel die rebelse laatlamboetie Jacques.
8. Annchen, die rol wat jy in Die Testament speel, is die vredemaker in haar gesin. Sy probeer harmonie tussen haar broers bewerkstellig. Watter rol speel jy in jou gesin? Is jy ook die vredemaker?
Ek is definitief iemand wat wegskram van konfrontasie. Ek hou niks van baklei of argumenteer nie. Ek het in 'n huis grootgeword waar almal mekaar met geduld en respek hanteer het, so enigiets anders maak my baie ongemaklik. In daardie opsig is ek baie soos Annchen.
9. Wat is jou gunstelingrol wat jy al gespeel het en hoekom?
Nina in Die seemeeu was 'n geweldige komplekse rol. Dit het my uitgedaag om na my seerste, donkerste hartkamers te gaan. Dit was uitputtend, maar ongelooflik terapeuties ook.
10. Hoe lyk die toekoms van Afrikaanse drama, teater en flieks vir jou?
Die Afrikaanse kultuur is besig om homself te herdefinieer. Al hoe meer eg Afrikaanse stories word vertel en ek voel lucky om deel te kan wees van die renaissance. Teater sukkel maar steeds, want ons het nie meer 'n kultuur van teater toe gaan nie,en dis vir my hartseer, want daar is iets omtrent die onmiddellike ervaring en magic van teater wat televisie en flieks nie kan bied nie.